****

**ЖСН 680129400800**

**УРАИМОВА Манзура Атажановна,**

**Али Ақбаев атындағы №101 жалпы орта білім беретін мектебінің бастауыш сынып мұғалімі.**

**Шымкент қаласы**

**АНА – ГҮЛ, АНА – ӨМІР ШУАҒЫ**

**Мақсаты:** Оқушыларға әлемнің жарығын сыйлаған аналар мерекесі туралы түсінік беру. Мейірімділікке, сый - құрметке тәрбиелеу, ұлтқа тән жақсы қасиеттерді қалыптастыру.  
**Көрнекілік:** Сынып бөлмесі мерекеге лайық безендіру, даналық сөздер жазылған плакаттар. Интерактивтік тақта. Презентация.  
**Мұғалімнің сөзі:** - Қош, келдіңіздер! Ана, Ана, Ана! Не деген мейірлі, не деген шапағатты сөз еді. Осынау үш әріптен құралған қасиетті сөздің түбінде ұлы сезім жатыр десеңізші! Сезім мен қасиетті, бар махаббат пен шапағатты сыйдырып тұрған ұлы ана сезімін қадірлейтін жан бар ма екен өмірде?! Жақсылық атаулының барлығы да ананың сүтімен жаралған.  
Олай болса бүгінгі тәрбие сағатымыздың тақырыбы да осы қасиетті Ана есімі болмақ! «Ана – гүл, ана – өмір шуағы» - атты ертеңгілігіміз сіздерге арналады.  
**1- жүрг:** Көктем келер гүлін алып, жазда келер жырын алып – деп ән мәтінінде айтылатындай, нұрлы шуағы мол наурыз айы туып, ардақты аналар мен ару қыздарымыздың төл мейрамы 8 – наурыз мерекесі келіп жетті.  
**2-жүрг:** Сіздер ер – азаматтардың қолқанаты, тірегі мен жүрегі болып табыласыздар. Аналарымыздың, қыздарымыздың көңілдері көктемнің шуақты күніндей мейірім – шапағатқа бөлене берсін. Әлемнің жарығын сыйлаған аналардың мерекелері құтты болсын.  
**1- жүрг:**  
Айналдым «ана» деген асыл аттан  
Шуағын бар әлемге шашыратқан  
**2-жүрг:**Ойнап жүрген құлынын даладағы  
Үйде отырып даусынан ажыратқан  
Хормен барлығы: Жанымызды жайнатқан  
Сіздерсіз ғой аналар  
Зор денсаулық мол бақыт  
Тілейміз біз балалар!  
Балалардың тақпақтары  
Әлемнің жарығын сыйлаған аналардың мерекелері құтты болсын.  
Презентация бейнефильм  
**Ән шашу:  
1- жүрг:** Қыз өссе - елдің көркі, гүл өссе – жердің көркі демекші - 8 наурыз мерекесі, қыздарымыздың да, мерекесі.  
Қыз емес қыздың аты қызыл алтын  
Көрінер толған айдай жүзі жарқын  
Үлкеннің алдын орап, сөз сөйлемес  
Халқының сақтай білген, ізгі салтын – демекші, сүйкімді қыздарымызды құттықтап, ұлдардың орындауында «Су тасушы қыз»  
әнін қабыл алыңыздар.  
**2-жүрг:** «Бала тілі – бал дегендей» балалардың шын көңілінен шыққан, жүрек жарды аналарына деген тілектері бар. Осы мерекенің алдында балаларға айтқан болатынбыз, аналарыңның мерекесі келе жатыр, қандай тілек тілер едіңдер – деп. Менің тілегімді жазыңызшы деп ұсыныс білдірген балалардың жылы лебіздерін қабыл алыңыздар.  
**Ән шашу  
1-жүрг:** Дүниедегі құдіреттің бәрі, ананың тілегі, ананың жүрегінің мықтылығы арқасында жүзеге аспақ. Ал, ақ самайлы, аяулы да, ардақты әжелеріміз болмаса, аналарымызға да, бұл жарық дүние есігін ашпас еді. Ендеше, әжелерімізді де мерекемен құттықтаймыз.  
**Омар:**Менің әжем, бұл әже  
Айтқан сөзі дәл әжем  
Аман болса көреді  
Қызығымды әлі әже  
**Сахналық көрініс**«Әжесі мен Бағлан» Қабдікәрім Ыдырысов.  
- Жүрегім кім менің?  
- Мен!  
- Тірегім кім менің?  
- Мен!  
- Сәнім кім менің?  
- Мен!  
- Ботақаным, бағлан қозым,  
Не деген тәтті баласың өзің!  
Ой, қарғам менің!  
- Жоқ, әже, қарғаң мен емес!  
Жо... жоқ, қарға болмаймын,  
Керегі жоқ ондайдың.  
Қарға «қарқ - қарқ» етеді,  
Алысқа ұшып кетеді.  
Қасыңда боп әрдайым,  
Мен ешқайда бармаймын.  
**Ойын: «Кімнің даусы табайық» (аналармен)**5бала шығады да, теріс қарап тұрады. Мен қолыммен кімді көрсетем, сол адам бір сөз айтады. Мыс: ботақаным – дейді.  
5баланың біреуі, менің мамамның даусы деп айту керек. Дұрыс тапқан бала орнына отырады.  
**2-жүрг:** Барлық ана баласымен бақытты, барлық бала ата – анасымен бақытты – деп, ортаға балаларды шақырайық.  
Ана деген сөзді де  
Апа деген сөзді де  
Әке деген сөзді де  
Аға деген сөзді  
хормен: Ойлап тапқан балалар!  
Күнім, жаным дегенді  
Құлыншағым дегенді  
Ботақаным дегенді  
Айналайын дегенді  
Толған айым дегенді  
хормен: Ойлап тапқан аналар!  
**Ән шашу:  
1-жүрг:** Жаңбырменен жер көгереді  
Батаменен ел көгереді – деп барлық аналарға, әжелерге Жахонгир бата  
беремін деп отыр.  
Жаманшылық болмасын  
Ардақ біткен жар болып  
Ару ана қолдасын  
Отбасының ордасын  
Періштелер қорғасын  
Тіккен әрбір отауға  
Тәңірім, жақсылық жолдасын!  
Бақыт – ашып қақпасын  
Мәңгі – бақи жаппасын  
Бәле – жала отбасын  
Іздесе де таппасын  
Әумин!  
**Ән шашу:  
1- жүрг:** Құтты болсын осы шаттық күніңіз  
Бақытты да ұзақ өмір сүріңіз  
Қуанышты жүзіңіз бен әрдайым  
Бұл өмірде күліп қана жүріңіз  
**2- жүрг:** Жарқыраған қызыл гүлдей  
Болсын әсем өміріңіз  
Сәуле шашқан әсем күндей  
Көтерілсін көңілдеріңіз – деп сіздерге отбасылық бақыт, дендеріңізге саулық, осы мерейлі мереке тек қана игі жақсылықтар әкелсін.  
Енді балалар өздерінің қолдарынан дайындаған мамаларына деген сыйлықтарын тапсырады  
Ұлдарымыздың қыздарымызға арнаған шағын сыйлықтарын тарту етсін.  
Ұлдар сыйлықтарын бір – бірлеп таратады.